Janez Juhant

**SPET UPANJE**

**Bremena zločina**

Pred nami je 80-letnica tragičnega prevzema oblasti in pomora slovenske narodne vojske. Komunisti so medvojni teror nad krščanskimi in demokratičnimi nasprotniki stopnjevali ne za osvoboditev dežele pač pa, kot so že davno pred tem opozarjali prisebni duhovi, za totalitarni prevzem oblasti. V jamah in breznih je obležalo okoli sto tisoč ljudi različnih narodov, med njimi kar 20.000 Slovencev. Morija se je v »svobodi« nadaljevala nad civilisti. Fašističnim zločinom nad Slovenci so sledile fojbe, še danes pa obe stran skušata prikriti zločine. Še vedno kraljujeta v Gorici in nad njo podobi obeh diktatorjev in sprašujeta vest Goricama, mestoma kulture. Vladajoči kulturniki so 'zamudili' priložnost poteze k spravi in rehabilitaciji žrtev totalitarizmov. Da bi to zmogli, bi se morali dotakniti ran, kot pravi češki duhovnik Tomaž Halik. Pri odgovornih (še) ni te volje, da bi presegli lažno preteklost in odprli pota v pristno in vzajemno človeško življenje. Prestolnici evropske kulture bosta sicer vabili k oblikovanju kulture, a ta se začne pri spoštovanju vseh, posebej zamolčanih in izključenih. Za to pa morajo biti odgovorni pripravljeni sprejeti resnico, obsoditi zločine in odstraniti simbole, v imenu katerih so se zgodili. Je v političnih odločevalcih, kulturnikih intelektualcih in pri vseh drugih odgovornih dovolj človeškosti, da bodo trpeči in izključeni našli prostora ne le v srcih pač pa v ustanovah države svoje mesto, predvsem pa mrtvi mir in dostojen pokop. Sreča je v srečanju ne le med živimi pač pa tudi z mrtvimi, posebej s temi, kajti odpirajo naše večne razsežnosti, v katere – hočemo ali ne – gremo vsi. In vsaj to zadnje bi moralo kulturnega človeka navdajati s strahospoštovanjem, ki odpira upanjem za vse. Se bodo odgovorni dokopali do tega spoznanja in priznanja?

Večina žrtev je bila ravno zaradi vere in katoliške omike vest zločinskim režimom fašizma, nacizma in komunizma. Že stoletja so premeteni družbenopolitični vplivneži spodbujali gnev zoper vero in Cerkev, češ da ovirata napredek človeštva. Totalitarni sistemi so bili utelešenje tega gneva in sistemski okvir za sovražnost ter odstranjevanje tako imenovanih razrednih sovražnikov. Cerkev je bila zaradi resnice o človeku in svetu za lažni komunizem glavni sovražnik. Nadškof Stanislav Zoré je v uvodniku h knjigi *Težka pot do pravice*, ki bo izšla te dni in se ukvarja z montiranimi »sodnimi procesi« zoper duhovnike, zapisal pomenljivo pričevanje: »Pred leti sem se pogovarjal s človekom, ki je bi v osemdesetih letih preteklega stoletja dijak Srednje policijske šole v Tacnu. To je bil čas, ko so se v zraku že začele zaznavati spremembe, ki so na koncu pripeljale do demokratizacije in osamosvojitve naše države Slovenije. Ta mož mi je povedal, da je bil v teh letih, ko smo čutili, da se bliža pomlad, pripravljen brez premišljevanja ubiti duhovnika. Če bi mu nekdo ukazal, naj to stori, bi to brez oklevanja storil. 'Kako je to mogoče?', sem ga vprašal. Pojasnil je, da je bil takšen odnos po eni strani plod 'dresure', ki so je bili deležni dijaki, po drugi strani pa posledica leta in leta pranja možganov, v katerih so gojence prepojili s skrajno odklonilnim odnosom do Katoliške Cerkve – Katoliška Cerkev je bila v komunističnem režimu, ki je v Sloveniji izdatno uspeval, državni sovražnik številka ena.« Montirani procesi proti duhovnikom škofom ter ostalim katoličanom in demokratom, - najbolj odmeven proti škofu Rožmanu -, to potrjujejo. Ne pozabimo tudi na krute umore slovenskih mučenikov med vojno, ki so se pa nadaljevali tudi po vojni. V sodnih montiranih procesih po vojni pa so izrekali vernikom in duhovnikom tudi smrtne obsodbe. Duhovnikom je bila »devetkrat izrečena smrtna kazen, ki je bila štirikrat tudi izvršena. Peter Križaj in Franc Cerkovnik, ki sta bila obsojena na božičnem procesu, sta bila justificirana leta 1946, Alfonz Jarc in Viljem Savelli pa sta bila obsojena v Črnomlju leta 1949. Savelli je bil usmrčen še istega leta, za Jarca pa še danes ne vemo, kje in kdaj.« (Griesser Pečar).

Spričo tega preseneča Igor Lukšič, ki je leta 2005 v spremni besedi knjige Marca Fossatija *Terorizem in teroristi* zapisal, da, ko sta nacizem in fašizem z okupacijo slovenskega ozemlja začela genocidno politiko in je »oboroženi upor proti fašizmu v podobi TIGR in kasneje OF obranil slovenski narod pred izkoreninjenjem in mu hkrati omogočil, da je v tem uporu izgradil ključne elemente državnosti.« Kakšen »elementi državnosti« pa je nasilni prevzem oblasti z narodu tujo in zločinsko ideologij? Temu težko pripisujemo zgodovinsko verodostojnost in kritično objektivnost, saj je dokumentirano, kako je partija izkoristila okupacijo za uničenje ljudi, tj., za popolno odstranitev vseh drugače mislečih. Ehrlich ni govoril na pamet, ko je že pred vojno opozarjal, da bodo komunisti izkoristili okupatorsko zasedbo in izvedli revolucijo ter uničili kristjane in narod. Je zaman - kot že prej Mahnič - opozarjal naj se Slovenci vrnemo h krščanstvu ter v spomenici Italijanom in komunistom izpraševal vest o njihovemu zločinskemu ravnanju? Tudi iz objavljenih statističnih podatkov izhaja, da je bilo med vojno več žrtev od komunistične strani kot pa od okupatorjev. Levičarski nasledniki revolucionarjev pa, kot pravi Berdjajev, ohranjajo brezobzirnost učiteljev in Slovenijo pehajo v propad s svojimi agendami.

**Izključitev drugače mislečih**

Slovenija je prepojena s krvjo nedolžnih, ki, čeprav so dosegli nebeško odrešenje zaradi nas kličejo po zemeljskem, to je po dostojnem pokopu in rehabilitaciji, kar lahko uredi odnose med nami. Tega pa ne bo dokler rablje in njihove potomce bremeni zločin, žrtve pa javni izbris, kar posledično ne dovoljuje miru in sprave med nami. Narod ne more normalno zaživeti, ker država žrtev še vedno ni sprejela v svoje občestvo. Naj še toliko napihujemo pomen ekonomskih in finančnih zadev, ki so del mednarodnega kapitalskega reda in njegovih procesov, pravo blaginjo in razvoj zagotavljajo le vživljanje v sočloveka, sodelovanje in pripravljenost, da si delimo življenje ter nikogar ne izključujemo iz svoje sredine. To terjajo tudi slovenski in mednarodni ustano-pravni akti in druge določbe družbenega sobivanja. Žal se pri nas še ponavljajo vzgojni, medijski in celo politični postopki, ki spodbujajo k sovraštvu, delitvam in razdvajanju. Trenutna slovenska oblast to počne vse bolj brez sramu in obzirnosti do drugih in drugačnih, žal ima celo podporo pri mednarodnih levičarskih krogih.

Ni torej temeljev slovenske državotvornosti v revoluciji, ki je uvedla razkol, delitev in odstranitev dela naroda, v prvi vrsti so bili žrtve zvesti narodnjaki, oblast pa so si prilaščali dvomljivi ljudje. Ti pa so podobno kot okupatorji požigali vasi, gradove in cerkve. Razsežnosti tega uničevanja cerkva samo na Škofjeloškem prepričljivo predstavlja Marija Gasser v knjigi *Tri desetke*. Po koncu vojne so izvedli genocid nad vernim katoliškim prebivalstvom, pobili cvet slovenskega naroda, izgnali v tujino izobražene, sposobne, duhovno osveščene, pretežno verne ljudi. Uničil so podjetnike, si prilastili njihovo imovino, uničili in ponižali kmeta in uvedli nasilno kolektivno gospodarstvo. A namesto da bi zdajšnja levičarska demokratična oblast, ki se ima za naslednico totalitarne, priznala to uničenje slovenskega naroda, spet izključuje in razdvaja. Žrtvam in celemu narodu se ni pripravljena opravičiti za prestano trpljenje, škodo in uničenje, ki ga je napravila revolucija. Še več: Razkolniško revolucionarno uničenje se kar nadaljuje s pritlehnostjoi mehkega totalitarizma levičarske kvazi-kulture in politike.

In demokrati naj to mirno toleriramo! Kaj je torej z odločnostjo in pokončnostjo plebiscitarne odločitve za samostojno in svobodno Slovenijo? Bomo svojo državo kar prepustili razpadu, ki ga ta oblast širi na področju zdravstva, policije, sodstva itd., ko izvaja ne le zgrešene finančne pač pa že kar sistemske in protičloveške ukrepe. Spodbuja poprečnost, lenobo in povzpetništvo, medtem ko so sposobnost, znanje in strokovnost v javnem delovanju vse manj iskane dobrine, državljani pa vse bolj nestrpno čakajo na svojo pravico. Dolgotrajni in dvomljivi sodni, upravni in drugi postopki, med njimi tudi pokop rehabilitacija žrtev čaka na Godota, ki bo presekal vse te zapletene gordijske vozle. Ker se v mednarodnih krogih vse bolj kažejo spremembe, ki napovedujejo korenite spremembe teh zavoženih levičarskih agend, je čas tudi za Slovenijo, da se državljani upremo tem zablodam.

**Politizacija pravic?**

A to je zahtevna je ta pot, kar smo doživeli predstavniki NSZ, društva Združeni ob Lipi sprave in Komisije SŠK za pravičnost in mir, ko smo prek Pax Internacionalis in nemške Iustitia et pax pri OZN za ČP predstavili krivice, ki jih slovenska oblast izvaja nad nepokopanimi žrtvami in njihovimi svojci. Po predstavitvi neurejenega odnosa države do pokopa žrtev, so nam nekateri člani slovenske delegacije zagotavljali, da so za dostojen pokop, čeprav je padla tudi opazka, da se to ne bi politiziralo. Tudi dr. Mitja Ferenc se je v parlamentu EZ z evropsko poslanko Romano Tomc prizadeval za podporo parlamentarcev, da Slovenija uredi dostojen pokop in rehabilitacijo žrtev. A nemški poslanec je bil v skrbeh, da se to prizadevanje ne bi politično izrabljalo (v prid SDS). Sam in verjetno tudi dr. Ferenc in še drugi pri nas, ki se desetletja prizadevamo za človeško sprejemljivo rešitev problema, bi bili bolj srečni, če nam ne bi bilo treba tega »politizirati« in bi to opravili kar pristojni na oblasti in tako potrdili svojo zavezo ČP. Vneti zagovorniki ČP, iz GS, SD in Levice bi postali heroji ČP in se vpisali v knjigo novega DEMOSa Slovenije. Odpadlo bi veliko nepotrebnega prepričevanja, »izvažanja« naših problemov na mednarodne parkete itd. Predvsem bi pa vsi živeli bolj v miru in medsebojnem sožitju in spravi, saj ne bi bilo med nami več tabu-tem; lahko bi se normalno pogovarjali med seboj, zdaj se očitno še ne moremo.

Pokop izginulih oseb in zaščita njihovih svojcev pa je splošna človeška obveza, ki je sankcionirana z zakoni, ki naj dajo zadoščenje mrtvim in živim. V tem smislu smo po predstavitvi pritožniki na OZN za ČP v Ženevi poudarili, da je po izreku členov120 in 121 Ženevske konvencije o ravnanju z vojnimi ujetniki (konvencija 3) z dne 12. avgusta 1949, treba izstaviti potrdila o smrti morebitno umrlim (pomorjenim) in jih dostojno pokopati, prav tako kaznovati storilce zaradi nezakonitega ravnanja z ujetniki. Zagotoviti je treba vse, da svojci lahko identificirajo svojce.

Prav tako Mednarodna konvencija o varstvu vseh oseb pred prisilnim izginotjem Generalne skupščine Združenih narodov v njeni resoluciji 47/133 z dne 23. decembra 2010 o sprejemanju izginulih oseb v njihovo skupnost zahteva dostojen pokop, ki je prvi korak k priznanju občečloveške in starodavne pravice žrtev do groba.

Dalje se lahko uveljavlja pravice do spoštovanja zasebnega in družinskega življenja, kot je določeno v členu 8 Evropske konvencije o človekovih pravicah, ki vključuje nekatere pravice sorodnikov, kot je pravica do informacij o tem, kje se nahajajo mrtvi in pravica, da sorodniki izrazijo željo, kje in kako naj bodo dostojno pokopani njihovi svojci. Ker je identifikacija vseh žrtev odprta, je treba zagotoviti, da bodo žrtve pokopane na mestu, ki bo najlažje dostopno svojcem. To je pomemben korak za ureditev spravnih procesov v družbi…

Zato z zadoščenjem sprejemamo, da je žgoči problem Slovenije našel odmev tudi v parlamentu EZ.

Tudi na osebnem sprejemu nam je nuncij, akreditiran pri OZN za ČP, zagotovil podporo za vsa ta prizadevanja s strani sv. očeta, ki je že tudi naše voditelje ob obisku pri njem spodbudil za čimprejšnjo in dostojno ureditev pokopa.

… V osebnem pogovoru po predstavitvi so tudi predstavniki slovenske delegacije izrazili podporo našim prizadevanjem za dostojen pokop in upamo, da bo tudi naš prispevek omogočil, da se Slovenija očisti travm preteklosti in zaživi polno demokratično življenje.«

Zakoni so mrtve črke, če ne spodbujajo k dostopu do ČP zamolčanim, prezrtim odrinjenim. Še posebej ne zastarajo zločini nad ljudmi, ki so jih izvajali v sistemih, ki so dvignili roko nad sočloveka in ga uničili. Dokler tega ne priznamo, bodo mogočniki ponavljali večje ali manjše zločine ne le nad izbrisanimi, pač pa nad delavci okradenih firm, meščani brez pitne vode, bolniki brez zdravniške oskrbe, ostarelimi, otroci, ki so jim vzeta življenja, družine in brezskrbna prihodnost ter nad drugimi prikrajšanimi za svoje pravice, ker politiki ne ukrepajo kot je treba. Odgovornost za ČP je tako najprej pri vladajočih, strokovnjakih, posredno pa se uresničuje tudi na volitvah, ko izbiramo odgovorne ljudi, ki jih bodo izvajali.

**Kaj nam je (še) storiti?**

Tako so Judje spraševali Janeza Krstnika. Njegove odgovore različnim skupinam lahko strnemo v skupno ugotovitev: ravnajte odgovorno in držite se pravičnosti!

Vprašanje postaja vse bolj pereče, saj gre tak razvoj v smer, ki ogroža naše preživetje. Problem ni le ekološki, pač duhovni in antropološki: Ali ljudje še zagotavljamo temelje iz katerih bomo živeli, če ne velja več, da sta le moški in ženski spol, da je družina temelj, da so otroci prihodnost, da je sobivanje naroda in širše skupnosti podlaga in upanje za prihodnost, da je gospodarstvo, finance in vsa proizvodnja v službi preživetja človeka ne pa sredstvo za bogatenje manjšine. Problemi niso od danes, pač pa so po večstoletnem odklonilnem razvoju od temeljev človeka, družine, naroda dobili zdaj srhljive razsežnosti.

Koncem 19. stoletja je Anton Mahnič v *Rimskem katoliku* spodbujal slovenske katoličane k tako imenovani »ločitvi duhov«. Hotel je, da se vsak katoličan jasno odloči ali za vero ali pa za liberalno-svobodomiselno spodkopavanje temeljev vere in Cerkve. Ljubljanski škof ter kasnejši goriški nadškof in kardinal Jakob Missia in drugi ugledni duhovi so spodbujali k taki jasnosti in odločnosti: Kdor ne sprejema resnice vere, ki jo oznanja Cerkev, ne le da ne sprejema krščanskih resnic pač pa žaga vejo, na kateri biva. Mahnič ima zasluge, da je za slovenske katoličane z odločno podporo škofa Missie izvedel prvi katoliški shod 1892, kjer so izdelali duhovne, vzgojno-izobraževalne, socialno-politične in organizacijske smernice za življenje po veri Cerkve, ki so jih nadaljevali kasnejši shodi. A namesto da bi se Slovenci poenotili v veri, so liberalci, za njimi pa še komunisti, uvedli nasilni razkol, ki nas še vedno bremeni. Ta protikrščanski in protičloveški nazor, spodkopava človekovo dostojanstvo in uničuje človeka, družino, narod, kar politična oblast ob svetovno levičarski medijski in finančni podpori izpeljuje do absurdov. Mahnič, Ehrlich in drugi slovenski preroki so napovedovali te zahtevne časa, ki bodo doleteli ne samo Slovence ampak tudi vse druge, če odstopimo od krščanskih temeljev, kajti s tem bomo podrli tudi temelje človeka, resnico, pravičnost, vzajemni družbeni red, Boga. Andrej Gosar je zapisal v tridesetih letih med obema vojnama, da odgovorni niso bili ne pripravljeni in ne sposobni izpeljati reform, ki bi omogočile vzajemnost med ljudmi. Marjan Rožanc pa je v osemdesetih letih 20. stoletja svaril, da človek na more biti več Človek, kaj šele Nadčlovek, ko Bog ni več Bog.

Prenova po Gosarjevi krščanski zamisli pa temelji le na doslednem duhovnem treningu in predanosti Bogu, ki jo Terezija Benedikta od Križa, Edith Stein označuje kot »dolgo pot, ki gre od *samozadovoljstva 'dobrega kristjana', ki 'spolnjuje svojo dolžnost', bere 'dober časopis’, ‘pravilno voli' itd. – do življenja po božji roki in iz božje roke, v preprostosti otroka in ponižnosti cestninarja*.«

Za vernega je poleg vseh organizacijskih, načrtnih in strategijah pogoj zavestno odločno in vztrajno duhovno delo ki vodi k popolni predanost Bogu. Tudi Gosar je ob vseh družbenih reformah, ki jih je predlagal izpostavil duhovno poglobitev kot odločilno podlago za božje kraljestvo na zemlji, ki ga osvajajo le močni duhovi.

Prvi kar nam je torej storiti, je vrniti se k Bogu. Zadeva najprej nas kristjane, klerike in laike. Ali odgovorni v Cerkve storimo dovolj, da bi tudi danes po zgledu prednikov izdelali smernice za razvoj Cerkve in naroda? Nekdo se je vprašal, ali Cerkev v Sloveniji in v Rimu ne deluje v podporo ohranjanja postkomunističnih elit in zato ne stopi bolj odločno v podporo razvoja svobodnega človeka, družine in naroda. Tudi če ne delimo tega mnenja se moramo vprašati, zakaj kristjani v javnosti bolj odločno in neustrašeno ne izpostavljamo krščanske podobe človeka, družine in naroda. Morda si nismo uspeli dovolj privzgojiti krščanskih drž. Tako se zdi, kakor da je celo ljudem, ki se družbenopolitično sklicujejo na krščanske vrednote vseeno, kaj zagovarjajo v javnosti, celo kar zadeva dosledno in popolno spoštovanje življenja od spočetja do smrti. Skratka ob vseh zahtevnih vprašanjih življenja in smrti je ključno dosledno zazrtja v Boga, ki omogoča odločenost, da ostajamo v smislu blagrov zavezani pravičnosti in drugim krščanskim vrednotam. Za tako držo je treba odločno in dosledno iti na to dolgo pot, o kateri govori Edith Sten. Treba se je o njej stalno pogovarjati z Bogom in med seboj v družinskem, prijateljskem in tudi v javnem družbeno-političnem kontekstu. Škofje pa so nas dolžni spodbujati k organiziranem dogovoru o naših stališčih in držah.

Imamo na razpolago tudi vzgojno izobraževalne programe in ustanove, da bi te krščanske drže bolje spoznali, jih okrepili in utrdili v osebnem in družbenem življenju. K takemu organizacijskemu in družbeno kritičnemu delovanju lahko spodbujajo tudi cerkveni mediji, radio Ognjišče, Družina, Slovenski čas. Ali bo to forum, kjer se oblikujejo krščanska stališča, ali pa bodo tudi v krščanskih glasilih imeli prednost levičarska stališča.

O tem se lahko pogovarjamo in razpravljamo tudi na ustanovah, ki jih že imamo ali jih lahko še ustvarimo tj. v katoliških vzgojnih ustanovah, gimnazijah, šoli in vrtcih. Koliko smo pripravljeni odgovorno oblikovati in podpirati kader, ki bo krščanske vrednostne temelje odgovorno posredoval mladim? Za krščanske drže je treba stalno osebno, skupinsko in sistemsko vlagati. Upravičeno je zapisal Žiga Turk, da se volitve dobivajo medijsko v nekaj letih, s šolsko zakonodajo pa v 25 letih. Liberalne in komunistične oblasti so dobro vedele, kako se prevzgaja mladino. Tudi kristjani se moramo tega zavedati in če smo resni in odgovorni in nam vera pomeni, potem bomo v Mahničevem in Ehrlichovem smislu dosledno vzgajali mlade v družinah in v svojih ustanovah tako, da bodo lahko živeli krščanski duhovni svet. Vera ni utopija, pač pa resničnost, če smo kristjani sposobni in osveščenosti vse staviti na Boga in živeti polno Božje otroštvo ter tudi v zahtevnih sodobnih družbenih razsežnostih z ustreznimi sredstvi in prijemi kljubovati pozunanjenosti in iztirjenju človeka. Škofje, duhovniki in verni moramo zato tudi danes ostajati zavezani resnici, pravičnosti in zvestobi Bogu!

Tudi danes imamo sposobne in odločne ljudi kot Aleš Primc, Pavle Rupar in številne druge, ki so pripravljeni delovati v splošni blagor in ki jim lahko zaupamo, da nas ne bodo razočarali. Bomo složno, odločno in v sodelovanju zmogli očistiti Cerkev in državo udbovski povezav in zaživeti bolj polno demokratično življenje, za katerega smo se tako pogumno odločili na plebiscitu za samostojno Slovenijo. Pogoj za to je tudi večje zaupanje in sodelovanje med kristjani. Pogosto so kristjani nepravični do svojih ljudi in preveč zaupljivi do tistih, ki nam žagajo krščanske korenine. Včasih je med nami še preveč oportunizma , lažne krščanske ponižnosti, kdaj tudi preračunljivosti. Krščanska pot, o kateri govori Edith Stein, da je dolgo in zahtevna, se gradi v premagovanju sebičnosti in zagledanosti vase, saj kot pravi Gosar je molitev Oče naš za vsakega kristjana spodbuda in obveza k vzajemnemu delovanju v predanosti Bogu in ljudem.

Kljub slovenski medijski zaprtosti imamo na razpolago alternativne medijske prijeme, ki so v ZDA odpihnile levičarje. Tudi pri nas Zala Klopčič opozarja, da prihaja nov čas , ki zahteva dejavnost in odločnost, da tudi po tej poti odpiramo oči mladim za delovanje proti toku modernega poganstva in teptanja človeka. Ob vse bolj vplivnem spletnem delovanju, ki že postaja stroj oziroma robot, bi bilo dobro vzeti v obzir besede Antona Mahniča, da ljudje nismo stroji, čeprav je že takrat ugotavljal, da bi nekateri radi, da bi to bili. Obstoja nevarnost, da nas bo stroj zagrabil za vrat z umetno inteligenco, a duhovno osveščeni bomo dovolj samostojni in sposobni, da vso tehniko, tudi umetno inteligenco, počlovečimo in podredimo človekovemu blagru. Krščansko poslanstvo je povabilo človeku in skupnosti, da vsemu vdihnemo duha ter dajemo ne le umetni inteligenci, pač pa vsemu življenju, tudi našemu s totalitarno preteklostjo obremenjenemu in pogosto brezizhodnemu in zasvojenemu življenju stalno upanje. Tako bomo tudi spletnemu svetu in vsem njegovim uporabnikom, saj vse bolj postaja dobrina vseh ljudi ohranili človeški obraz.

Se bomo torej v Cerkvi znali povezati in skupaj razviti strategije zoper to izpodkopavanje temeljev vere in človečnosti in tudi v zahtevnih razmerah uveljavljati krščanske in tako splošno človeške vrednote? Mahnič je bil prepričan, da je kljub peklenskim silam, ki se bore zoper Cerkev, z pristno vero v Kristusa mogoče ohranjati resnico, dostojanstvo človeka in temelje poštene politike in zdrave družbe. Sto petdeset let je vprašanje le še bolj pereče, saj nam gre za naše preživetje. Ehrlich je v za narod tragičnih dneh zapisal: »*Treba je spet začeti, zakaj božja volja je, da se življenje vsak trenutek znova rodi. Življenje in zgodovina se nikdar ne ustavita. Vsi smo ju dolžni vedno in sproti na novo začenjati, ker nam je tako zapovedano od zgoraj!*«